Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 320/15/5502	Čadca, 2.6.2015
EEČ : 2-37-122-2015

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Čadca
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 15.04.2015 v čase o 13.30 hod. v obci XXXXX, vošiel do rodinného domu č. XXXXX, cez vchodové neuzamknuté dvere, oblečený len v spodnej bielizni, bosý a s kuchynským nožom, ktorý držal v pravej ruke, samovoľne, bez zazvonenia a predchádzajúceho pozvania, ktorého vlastníkmi sú XXXXX, nar. XXXXX a XXXXX, nar. XXXXX, po prejdení vstupnej chodby  vošiel do vnútorných priestorov rodinného domu, kde sa stretol v priamom kontakte s XXXXX, nar. XXXXX,  v pravej ruke držal kuchynský nôž, čo vyvolalo u XXXXX dôvodnú obavu o svoj život a zdravie, na základe čoho zvýšeným hlasom, opakovane vyzval XXXXX, aby opustil ich rodinný dom, na čo reagoval slovami: „Idem za otcom“, po viac krát opakovanej výzve rodinný dom napokon opustil cez vchodové dvere, po prejdení vstupnej brány vedúcej k rodinnému domu, v čase keď už stál na prístupovej ceste náhle natiahol cez bránu pravú ruku, ktorou udrel XXXXX do tváre, zatiaľ čo v ľavej ruke držal stále kuchynský nôž, po tomto sa rýchlym krokom premiestnil k svojmu rodinného domu s č. XXXXX ktorý je vzdialený   asi 100 metrov, počas toho opakovane kričal:„ Všetkých vás pozabíjam, všetkých Vás zastrelím, keď pôjdete po tejto ceste, všetkých vás pozabíjam!“, následne vyšiel na balkón svojho rodinného domu, kde vzal do rúk dlhú čiernu guľovo brokovú zbraň  tzv. kozlicu, zn. Zbrojovka Brno, v.č. 407003, kal. 7x756R/12-70, ktorú mal v legálnej držbe, a mieril ňou z balkóna na XXXXX, ktorý v tom čase stál na prístupovej ceste vedúcej k svojmu rodinnému domu, pričom stále kričal: „Zastrelím ťa, 20 rokov si odsedím, na 30 metrov ťa zastrelím, keď pôjdete všetci po ceste tak vás všetkých zastrelím a potom si tu postavím kaštieľ!“, na základe čoho sa XXXXX okamžite ukryl do rodinného domu, nakoľko XXXXX sa  mu opäť vyhrážal spôsobom, ktorý u neho vzbudil dôvodnú obavu o svoj život a zdravie.

lebo obvinený nebol v čase činu pre nepríčetnosť trestne zodpovedný

Odôvodnenie:
            Vyšetrovateľ  OR PZ, OKP v Čadci, uznesením ČVS:ORP-215/2-VYS-CA-2015 zo dňa 16.04.2015, podľa § 206 odsek 1 Trestného poriadku vzniesol obvinenie XXXXX pre prečin porušovania domovej slobody podľa § 194 odsek 1, odsek 2 písmeno a)  Trestného zákona a pre prečin nebezpečného vyhrážania podľa § 360 odsek 1, odsek 2 písmeno a) Trestného zákona na tom skutkovom základe, ako je uvedené vo výrokovej časti  tohto uznesenia.

Dňa 02.06.2015 predložil vyšetrovateľ návrh na zastavenie trestného stíhania podľa § 215 odsek 1 písmeno e) Trestného poriadku, spolu so spisovým materiálom ČVS:ORP-215/2-VYS-CA-2015.

Preskúmaním spisového materiálu bolo zistené, že návrh vyšetrovateľa je dôvodný, nakoľko výsledky vyšetrovania preukazujú, že obvinený XXXXX nebol v čase činu pre nepríčetnosť trestne zodpovedný.

Tento záver vyplýva najmä z trestného oznámenia XXXXX a najmä znaleckého posudku XXXXX a XXXXX, ako aj ostatného spisového materiálu.

XXXXX vo svojom trestnom oznámení popísal priebeh skutku, tak ako je to uvedené v popise skutku vo výroku tohto rouhodnutia. Toto potvrdili v podaných vysvetleniach aj XXXXX st. a XXXXX. Obvinený XXXXX vo vyjadrení uviedol, že si nie je vedomý žiadneho incidentu. Zo spisu vyplýva, že bol následne po zadržaní hospitalizovaný na psychiatrickom oddelení, až doposiaľ. V súčasnosti sa nachádza v psychiatrickej liečebni Sučany.

Na základe príkazu Okresného súdu v Čadci sp. zn. 3 Tp 310/2015 zo dňa 29.04.2015, na vyšetrenie duševného stavu obvineného XXXXX, vyšetrovateľ  OR PZ, OKP v Čadci, uznesením ČVS:ORP-215/2-VYS-CA-2015 zo dňa 05.05.2015, pribral do konania znalcov XXXXX a XXXXX, za účelom vyšetrenia duševného stavu obvineného.

Zo znaleckého posudku uvedených znalcov vyplýva, že obvinený XXXXX v čase spáchania činu, trpel závažnou duševnou poruchou a to Manickým syndrómom s psychotickými príznakmi (bludmi). V súčasnej dobe liečba naďalej pokračuje. Pre túto duševnú poruchu nemohol rozpoznať nebezpečenstvo svojho konania pre spoločnosť a nemohol toto konanie ovládať. Nechápe účel a zmysel trestného konania. Jeho pobyt na slobode je nebezpečný pre spoločnosť a navrhujú uložiť ochranné psychiatrické liečenie ústavnou formou.

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Na základe uvedeného som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Miloš Kováč
prokurátor